Bosh prokuratura urib o'ldirilgani aytilgan haydovchi ishi bo'yicha ma'lumot berdi

Ichki ishlar vazirligi Toshkent viloyati Ohangaron tumanida YPx xodimlari haydovchini urib o'ldirgani aytilgan xabarga munosabat bildirgandi. Bosh prokuratura matbuot kotibi Hayot Shamsutdinovning ma'lum qilishicha, holat yuzasidan tuman prokuraturasi tomonidan tergovga qadar tekshiruv harakatlari olib borilmoqda.
Ta'kidlanishicha, marhumning o'limi sabablarini aniqlash maqsadida sudga oid tibbiy ekspertiza tayinlangan. Holatga aniqlik kiritish uchun YxxB xodimlariga biriktirilgan bodi kamerada aks ettirilgan videotasvirlar olingan.
YxHB xodimlarining xatti-harakatlari yuzasidan xizmat tekshiruvi tayinlangan. Mazkur holat har tomonlama, to'la va xolisona tekshirib chiqilib, natijasi haqida qo'shimcha xabar qilinishi aytilgan.
Ma'lumot uchun, 20 may kuni tumanning O'zar qishlog'i hududidan o'tgan Nurafshon–Ohangaron avtomobil yo'li 52 kilometrida Ohangaron yo'nalishi bo'ylab harakatlanib kelayotgan “VAZ-2121” rusumli avtomashina YHxB inspektorlari tomonidan tekshirish uchun to'xtatilgan. Unda haydovchi — 1995 yilda tug'ilgan G'.Sh.ning avtotransport boshqarish uchun me'yoriy hujjatlari yo'qligi aniqlangan.
Haydovchiga nisbatan Ma'muriy javobgarlik to'g'risidagi kodeksning 135-moddasi (Yo'l harakati qoidalarida nazarda tutilgan hujjatlari bo'lmagan shaxslarning transport vositalarini boshqarishi) 1-qismi bilan elektron ma'muriy bayonnoma rasmiylashtirilgan. Avtotransport vositasini esa vaqtinchalik jarima maydoniga joylashtirish uchun Ohangaron tumani Oybuloq qishlog'i hududida YHxB inspektori boshqaruvida harakatlanib ketayotganida old o'rindiqda o'tirgan fuqaro G'.Sh. avtotransport eshigini ochib, o'zini avtomashinadan tashlab yuborgan. YHxB inspektorlari tomonidan fuqaro G'.Sh.ga birinchi tibbiy yordam ko'rsatilib, Ohangaron shahar tibbiyot birlashmasiga yetkazilganda unga bosh miya ochiq jarohati, bosh miyaga qon quyilishi og'ir holati, bosh miya siljishi tashxisi qo'yilgan.
6 iyun kuni soat 23:00 larda fuqaro G'.Sh. Toshkent shaxrida joylashgan 39-sonli shifoxonada ko'rsatilgan tibbiy muolajalarga qaramasdan vafot etgan. Holat yuzasidan prokuratura organlari tomonidan tekshiruv o'tkazilmoqda.
“Ijtimoiy tarmoq faollaridan holat to'liq o'rganilib, vaziyatga huquqiy baho berilmagunga qadar, ‘haydovchi ayovsiz kaltaklangan’ kabi yolg'on ma'lumotlarni tarqatmasligini so'raymiz”, deyilgan xabarda.
Avvalroq Samarqand viloyati Kattaqo'rg'on tumanida YPx xodimlarining xizmat jarayonida soliq xizmatchisining vafot etgani xabar qilingandi.